મુંબઇઃ સ્ટાર સન હોવાનો ફાયદો હર્ષવર્ધન કપૂરને એ મળ્યો કે તેને રાકેશ ઓમપ્રકાશ જેવા ડિરેક્ટરની ફિલ્મ ‘મિર્જિયા’થી બોલિવૂડમાં પોતાની કરિયર શરૂ કરવાનો મોકો મળ્યો. જ્યારે પણ કોઇ કલાકાર કોઇ મોટા નિર્દેશકની મોટી ફિલ્મથી કરિયર શરૂ કરે તો બે-ચાર ફિલ્મો લાઇનમાં આવી જતી હોય છે. હર્ષવર્ધન સાથે પણ એવું થયું. ‘મિર્જિયા’નું શૂટિંગ પૂરું થતાં જ તેને ત્રણ મોટી ફિલ્મની ઓફર મળી. બધાંને લાગ્યું હતું કે તેમને હર્ષવર્ધનના રૂપમાં અલાદ્દીનનો ચિરાગ મળવાનો છે, પરંતુ ‘મિર્જિયા’ની રિલીઝ બાદ લોકો જાણે માથું ખંજવાળવા લાગ્યા. કોઇ પણ કલાકારના જીવનમાં હિટ અને ફ્લોપનો દોર ચાલતો જ રહે છે, પરંતુ કલાકાર પોતાની ટેલેન્ટથી સાબિત કરી દે છે કે આ વખતે ચૂક થઇ ગઇ તો કોઇ વાંધો નહીં, આગળ પણ મોકો આવશે, પરંતુ જે રીતે હર્ષવર્ધને ફિલ્મમાં એક્ટિંગ કરી તેને જોતાં ઘણી નિરાશા થઇ. તેની અંદર એ આગ જોવા ન મળી, જે એક કલાકારમાં હોય છે. તેને ફિલ્મમાં કામ કરવાનો મોકો માત્ર એટલે મળ્યો, કેમ કે તે અનિલ કપૂરનો પુત્ર છે.